**Качай-балота**

Кацігарошак, балігалоў, дзяржыдрэва, Качай-балота – што абазначаюць гэтыя словы і як іх правільна пісаць?

У нашай мове вылучаецца цэлы шэраг складаных словаў, якія маюць 2 ці нават болей асноваў. Адна з такіх катэгорый - гэта словы, першая частка якіх - форма загаднага ладу дзеяслова на ***і/ы***, а другая – назоўнік.  Такіх словаў у мове няшмат, але ўсе яны маюць ярка выражаную эмацыйную афарбоўку і з’яўляюцца метафарамі. Вельмі часта гэта характарыстыкі людзей паводле іх якасцяў: напрыклад, ***прайдзісвет* -** махляр, пранырлівы, хітры чалавек; ***сарвігалава*** – адчайны чалавек; ***дзяржыморда*** - чалавек з груба-паліцэйскімі схільнасцямі, салдафон (паводле прозвішча аднаго з герояў камедыі Гогаля “Рэвізор”).

Цікава, што назоўнікі, створаныя паводле такой мадэлі, служаць таксама назвамі некаторых раслін. ***Дзяржыдрэва* –** калючы кустарнік сямейства крушынавых, ***балігалоў*** - травяністая атрутная расліна сямейства парасонавых, якая вызначаецца рэзкім пахам.

Складаныя назоўнікі з першай асновай у форме загаднага ладу дзеяслова таксама могуць быць уласнымі назвамі: прозвішча ***Пілінога***, мянушка казачнага героя, асілка ***Кацігарошак*.** А на карце Гомельскай вобласці да 1962 года можна было знайсці населены пункт пад назвай **Качай-балота**, які пазней быў перайменаваны ў аграгарадок Рассвет.

Звычайна складаныя словы такога кшталту пішуцца разам: ***балігалоў, сарвігалава***. Але з гэтага правіла ёсць выключэнні. Трэба запомніць, што назоўнікі ***перакаці-поле, узвей-вецер/ гуляй-вецер і Качай-балота*** традыцыйна будуць пісацца праз злучок.

**Заданне**

***Напішыце разам ці праз злучок і патлумачце, што азначае гэтае слова:***

**Узвей…вецер** - узвей-вецер (пустадомак, ветраны чалавек)

**Круці…галоўка** - круцігалоўка (маленькая птушачка сямейства дзятлавых, рус. вертишейка, вертиголовка)

**Перакаці…поле** – перакаці-поле (1. стэпавая і пустынная травяністая або паўкустарнікавая расліна, якая пры саспяванні адрываецца ад кораня і перакотваецца ветрам; вапнаўка. 2. Чалавек без роду без племені або той, хто часта мяняе месца жыхарства ці працу.

Б**алі…галоў -** балігалоў (двухгадовая травяністая атрутная расліна сямейства парасонавых, якая вызначаецца рэзкім пахам)

**Вярні…дуб** – Вярнідуб (казачны асілак, сябар і памочнік Кацігарошка)

**Гуляй…поле** — Гуляйполе (горад у Запарожскай вобласці Украіны)

**Гуляй…вецер** - гуляй-вецер (= узвей-вецер, пустадомак, ветраны чалавек)

**Вярні…гара** - Вярнігара (казачны асілак, сябар і памочнік Кацігарошка)

**Гары…цвет** - гарыцвет (= адоніс, лекавая расліна)